**Proces – verbal**

**Încheiat azi joi 16 decembrie 2021 cu ocazia derulării şedinţei ordinare a Consiliului Local Coroisânmărtin,**

Sedinţa a fost convocată la data de 10 decembrie 2021 cu Dispoziţia primarului nr.118.

La şedinţa participă toţi consilierii locali precum şi delegatul sătesc Deneş Florin**.**

Domnul Cernea Nicolae, preşedintele ales, preia conducerea lucrărilor şedinţei si supune la vot proiectul Odinii de zi transmis cu 5 zile înainte de data şedinţei :

1. **Proiect de hotărâre privind rectificarea bugetului local pentru anul 2021.**
2. **Proiect de hotărâre privind aprobarea nivelului taxei speciale de salubrizare pentru anul 2022.**
3. **Discutarea unor probleme specifice sezonului rece.**

Ordineaa de Zi este adoptată cu unanimitate de voturi.

Secretarul aminteşte că după convocarea consiliului local a fost comunicată Decizia nr.50/2021 de către Camera de Conturi Mureş care a fost transmisă tuturor consilierilor şi împreună cu raportul sunt puse la dispoziţia acestora, însă raportul conţine unele date de identificare care pot fi considerate cu caracter personal astfel că necesită o analiză temeinică înainte de a fi făcute publice, mai ales că aceste documente sunt încă în termenul de contestaţie.

In continuare secretarul dă citire procesului-verbal al şedinţei anterioare, care este aprobat cu unanimitate de voturi.

In continuare se trece la primul punct privind rectificarea bugetului local, domnul primar dând unele explicaţii cu privire la necesitatea rectificării de buget şi a destinaţiei sumelor. Domnul Gândilă apreciază că suma cuprinsă pentru furnituri de birou pentru şcoală este prea mare şi ar vrea să stie pe ce se duc acesti bani. Doamna Szekely Anamaria spune că lucrând în domeniu cunoaşte situţia iar la şcoli se consumă multă hârtie şi tonere pentru actul didactic astfel că suma nu o consideră mare, mai mult, sumele prevăzute trebuie utilizate acestea neputând fi reportate pentru anul următor. Domnul preşedinte supune la vot **HCL nr.49/2021** se adoptă cu unanimitate de voturi. La puncrul 2 privind aprobarea taxei speciale de salubrizare pentru anul 2022 domnul rimar dă citire proiectului de hotărâre explică faptul că pentru consumatorii casnici taxa propusă aduce o creştere foarte mica iar la consumatorii non casnici se constată chiar o scădere a taxei, domnul Moldovan Călin remarcând că la consumatorii casnici este vorba de o creştere de 13 bani, de la 6,05 lei la 6,18 lei de persoană pe lună.

Domnul Gândilă Doru spune că serviciile nu s-au îmbnătăţit deloc şi în consecinţă nu se justifică nici un fel de majorare şi că deşi în consiliul local s-a votat rezilierea contractului cu operatorul acest lucru nu s-a întâmplat, domnul primar răspunând că nu toate UAT –urile au fost de accord cu rezilierea dar se caută în continuare soluţii. Doamna Varga Rebeka spune că nu există o atitudine fermă fată de operator întrucât în alte locuri colectarea selectivă funcţionează, iar pe de altă parte, este nemulţumită că trebuie să plătească pentru un imobil nelocuit taxa de salubrizare lucru pe care l-a mai adus în discuţie dar nu s-a întâmplat nimic fiind susţinută şi de către domnul Suciu Gheorghe. Secretarul spune că logica acelei taxe pentru casele nelocuite este că acestea produc deşeuri întrucât chiar dacă nu sunt locuite iar conducerea Ecolect nu a găsit o altă soluţie de rezolvare deşi i-au fost semnalate aceste nemulţumiri. Deasemenea secretarul spune că dacă operatorul ar distribui saci de culori diferite către cetăţeni s-ar crea premise ca până la urmă sa se colecteze selectiv, doamna Varga spunând că unii le selectează dar degeaba întrucât tot la grămadă ajunge sfidând astfel cetaţenii, domnul consilier Lupşa Sorin atenţionând că există şi riscul de a râmâne cu deşeurile în comună făcând apel la precauţie. Se supune la vot **HCL nr.50/2021** se adoptă cu 8 voturi ,,pentru”, împotrivă votând domnii Gândilă Doru şi Varga Rebeka iar domnul Lupşa Vasile Sorin s-a abţinut.

După epuizarea Ordinii de Zi secretarul dă citire unei adrese transmise de către domnul Raicu Mihaiţă consiliului local în care invocă lipsa de autoritate în privinţa mizeriei de pe drumurile din comună acuzând autorităţile de complicitate ori de incompetentă. Se constată că autoritatea deliberativă a comunei, în spetă consiliul local, a adopatat HCL nr.17 din 31 martie în care printre altele este cuprinsă interdicţia de a pătrunde pe drumurile publice cu utilajele pline de noroi iar eventualele măsuri ar trebui să fie luate de către autoritatea executivă. Secretarul dă citire unei adrese transmise unei număr de 31 de fermieri în care li se pune în vedere că situatia fiind scăpată de sub control se va recurge la măsuri sancţionatorii şi totodată li se recomandă să-şi doteze fermele cu acesorii care să-i ajute la curătarea utilajelor la pătrunderea pe drumul pubic neexcuzând faptul că toamna fiind ploioasă a îngreunat mult desfăşurarea în bune condiţii a campaniei agricole. Domnul Lupsa Sorin spune că aceste atenţionări trebuie transmise dacă exista condiţii ca în occident unde se pot spăla roţile la utilaje. Domnul Suciu Gheorghe recomandă o pietruire a drumului de exploatare pe o lungime de 50 m înanite de pătrunderea pe asphalt aceasta nefiind considerată o soluţie bună de către toţi consilierii locali. Doamna Varga Rebeka apreciază că cel mai grav lucru, pe lângă murdărie, este că noroiul de pe partea carosabilă poate genera accidente, făcându-l răspunzător pe conducătorul auto şi conchide că soluţia la îndemână, legală şi oportună este aplicarea de amenzi până în momentul în care cei care nu respecta regulile de circulaţie se conformează.

Deasemenea domnul primar consultă consilierii în legătură cu intenţia dânsului de a acorda câte un pacheţel elevilor şi preşcolarilor, doamna Varga Rebeka propunând să se acorde astfel de pachete şi persoanelor vârstnice şi singure. Secretrul atrege atenţia că trebuie stabilite nişte criterii în privinţa acestor persoane domnul primar spunând că a mai încercat şi si-a atras multe nemultumiri din partea celorlalţi. Domna Varga spune că este dispusă să-şi doneze indemnizaţia pentru această cauză iar domnul primar conchide că aceasta este o problemă care mai trebuie analizată. Domna Varga întreabă ce valoare au pachetele pentru copii domnul primar spunând că între 25 si 30 de lei unul, desprinzându-se concluzia ca domnii consilieri sunt de accord să se înmâneze aceste pachete copiilor mai ales că au traversat un an greu fiind mai tot timpul cu masca pe faţă.

In continuare se trece la analizarea măsurilor dispuse de către Camera de Conturi Mureş în cursul misiunii de audit efectuată la UAT – Coroisânmărtin, domnul Tănasă precizând că a studiat aceste măsuri şi este de parere că nu sunt multe şi vor putea fi îndeplinite la termene. In legătură cu acordarea plăţii orelor suplimentare domnul primar explică că a fost o modalitate de compensare permisă la început de legea salarizării dupa care aceasta nu a mai fost posibilă iar compensarea cu timp liber nu a fost nici ea posibilă datorită faptului că are doar câte un om pe compartiment. Deasemnea domnul primar spune că cei trei functionari publici vizaţi au făcut deja angajamente de plată iar sumele vor fi recuperate în întegralitatea lor. Doamna Varga întreabă dacă concedii se dau la primărie că atunci se poate compensa şi munca suplimentară?? Domnul primar spune că se dă concediu însă nu are posibiliatea să dea concediu în integralitate datorită personalului insuficient iar programul primăriei este de la 7,30 la 15,30. Domna Varga Rebeka spune că nu odată a constatat că la ora 14 bătea vântul pe la primărie întrucât nu crede că funcţionarii erau închişi pe dinăuntru, domnul primar spunând că mai repede de ora 15 nu crede că a fost închisă primăria excepţii putând fi înaintea unor sărbători legale. Domnul Gândilă spune că dacă ar fi în locul celor 3 funcţionari ar solicita timp liber, domnul primar spunând că nu e cazul întrucât două persoane nu mai sunt în instituţie iar a treia lucrează pe doua compartimente momentan şi va pleca din instituţie.

Domnul Gândilă întreabă în legătură cu păşunile de unde provin diferenţele? Domnul primar răspunde că în mare parte din neindexarea la inflaţie a contractelor care an de an au atras şi penalităţi, însă deja s-a luat legătura cu fermierii şi sumele vor fi recuperate. Domnul Lupşa Vasile Sorin spune că cine a greşit să trebuie să plătească, iar dânsul nu va plăti. Secretarul spune că evident fermierii nu au nici o vină întrucât au fost de bună credinţă şi au platit cât li s-a cerut, însă totuşi consideră că trebuie făcută o diferenţiere între obligaţiile contractuale asumate şi penalităţi, obligaţia contractuala rămâne chiar dacă nu a fost plătită la timp. Domnul Gândilă spune că nu întelege formularea, nerecuperarea din culpa se sancţionează cu amendă afirmaţie cu care discuţiile se termină domnul preşedinte declarând lucrările închise.

**Preşedinte de şedintă, Contrasemnează secretar general,**

**Cernea Nicolae Pop Mircea**